מחר, יום שישי, וביום שני הבא מחכים לנבחרת ישראל בכדורגל שני מבחנים קריטיים, שאמורים לקבוע: פני הכדורגל הישראלי לאן.
זה גם יהיה מבחנו של הצמד – המאמן אנדי הרצוג והמנהל הטכני ווילי רוטנשטיינר – שיצרו בשנה האחרונה תקוות גדולות למימוש החלום הישראלי: העפלה למשחקי היורו ב-2020. אין ספק, שני משחקי החוץ של הנבחרת מול לטביה ביום שישי ומול פולין ביום שני הם מכשולים כלל לא קלים. ההיעדרות של מונאס דאבור, שמתחתן השבוע, רק הגבירה את הנטייה לסמוך על הצוות המקצועי האוסטרי שעקב בחודשים האחרונים מקרוב אחר שחקני סגל הנבחרת, כולל הלגיונרים, כשהדגש היה בחירת השחקנים הראויים ביותר למשימה הזו לשני המשחקים הקרובים.
ההישגים של הנבחרת בשני המשחקים הראשונים מחזקים את האמון בצוות המקצועי ויוצרים תקווה שהצוות הזה יצליח להוביל בהצלחה את הנבחרת למבחן הבגרות, כשניצחון על לטביה ותיקו מול פולין ייחשבו להישג משמעותי שעשוי להקפיץ את הנבחרת קדימה לעבר למימוש החלום האירופי.
ההרכב הראוי בעיני למשחק הראשון מול לטביה, כשהמגמה והמשימה הן כמובן ניצחון חוץ, הוא: הרוש, טאוואטחה, חבשי, ייני, דסה, ניר ביטון, דור פרץ, כיאל, מנור סולומון, זהבי וסבע. ככה אני הקטון חושב, וכל מה שנותר לנו זה לייחל שההרכב שיציב המאמן שלנו אכן ישוב עם שלוש נקודות מלטביה.
ליברפול שמחה וצהלה השבוע לאחר הזכייה השישית שלה בגביע אירופה לאלופות. אחרי כל שירי ההלל והתשבחות שנחתו על האדומים מליברפול, מיותר לחזור כאן על כל הסיבות הטובות והמוצדקות שהביאו את אלופת אירופה אל התואר הנכסף.
כישראלים שמחפשים תמיד את הקשר שלנו לכל שמחה והישג, אני מנצל את החגיגה הבריטית הזו של ליברפול כדי לומר: "סליחה חברים, גם לנו הישראלים יש מניות בקונצרן הזה, גם אנחנו שותפים במידה כזו ואחרת במורשת של ליברפול הגדולה.
עם זה יסכימו איתנו בימי שמחה וששון אלה מרבית אוהדיה הוותיקים של הקבוצה. אלה שזוכרים ולא שוכחים את אבי כהן ז"ל, הישראלי הראשון שנחת באנפילד בעונת 1979/80, שאיתה זכה בעונת 1980/1, בגביע אירופה לאלופות באחת מתקופות הזוהר הגדולות של איזשהו מועדון בעולם.
ישראלי נוסף שליברפול לא שוכחת הוא רוני רוזנטל, שהגיע אליה בעונת 1989/90 מסטאנדרד ליאז' הבלגית, וכבר במשחק הראשון שלו במדי האדומים כבש שלושער מול צ'רלטון, וזכה בתואר "רוקט-רוני" וברבות הימים גם נבחר על ידי אוהדיה של ליברפול למקום ה-76 של גדולי שחקניה בכל הזמנים.
ואחרון חביב שמחבר אותנו לליברפול הגדולה הוא כמובן יוסי בניון, שעבר אליה ביולי 2007, ובאפריל 2008 רשם בשורותיה השתתפות בחצי גמר ליגת האלופות נגד צ'לסי, ובעונת 2009 כבש את שער הניצחון בשמינית גמר ליגת האלופות מול ריאל מדריד בברנבאו. לא פחות.
סוכן השחקנים הישראלי הבינלאומי פנחס זהבי אומנם לא שיחק אף פעם באנפילד, אבל לאורך 40 השנים האחרונות, זהבי הוא ללא ספק הישראלי הכי קרוב למועדון הפאר הבריטי. הוא זה שהביא לכך ששלושת הישראלים זכו ללבוש את מדי ליברפול, והוא גם זה שהביא לישראל את ליברפול למספר משחקי ידידות בארץ. אז אל תגידו שאין לנו חלק קטן באימפריה.